SK Úradný vestník Európskej únie C 72/58

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

(2009/C 72/09)

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

ZHRNUTIE

NARIADENIE RADY (ES) č. 510/2006

„GRELOS DE GALICIA“

ES č.: ES-PGI-0005-0469-13.06.2005

CHOP ( ) CHZO ( X )

Tento prehľad obsahuje hlavné body špecifikácie výrobku na informačné účely.

1. Príslušný orgán v členskom štáte:

Názov: Subdirección General de Calidad y Agricultura ecológica — Dirección General de Industrias y Mercados Agroalimentarios — Secretaría General de Medio Rural del Ministerio de Medio Ambiente, y Medio Rural y Marino de España Adresa: Paseo Infanta Isabel 1 28071 Madrid ESPAÑA Tel.: +34 913475394 Fax: +34 913475410 E-mail: sgcaae@mapya.es

2. Skupina:

Názov: CHAMPIVIL, S.L. y otros Adresa: Mourence, 6 27820 Villalba (Lugo) ESPAÑA Tel.: +34 9825112 22 Fax: +34 982512135 E-mail: info@champivil.com Zloženie: výrobcovia/spracovatelia ( X ) ostatní ( )

3. Druh výrobku:

Trieda 1.6 – Ovocie, zelenina a obilniny v pôvodnom stave alebo spracované

4. Špecifikácia:

[prehľad požiadaviek podľa článku 4 ods. 2 nariadenia (ES) č. 510/2006]

4.1. Názov

„Grelos de Galicia“

4.2. Opis

Produkt s chráneným zemepisným označením „Grelos de Galicia“ sa vymedzuje ako listová časť určená na ľudskú spotrebu z rastlín druhu Brassica rapa L. var. rapa (bežne známa ako okrúhlica), a to zo skupín odrôd zodpovedajúcich ekotypom Santiago a Lugo, ako aj zo zaregistrovaných obchodných odrôd „Grelos de Santiago“ a „Globo blanco de Lugo“, ktoré zodpovedajú uvedeným dvom ekotypom, a predávajú sa v čerstvom, mrazenom alebo konzervovanom stave.

Rastlina má tieto tvarové vlastnosti: hlavný koreň s hrubšou hornou časťou, na ktorý nadväzuje hladká stonka a ktorý sa v hornej časti rozvetvuje; drsné stopkaté spodné listy s malými širokými bočnými lalokmi, ktoré sa smerom ku koncu zväčšujú; sediace horné listy kvetov stonky, ktoré sú podlhovastého tvaru, s dvomi veľkými zaokrúhlenými hladkými čepeľami, ktoré obaľujú stonku.

Označenie „grelos“ sa vzťahuje na vegetatívne listy a stonky (tzv. nabizas), ktoré sa zberajú počas vývojového cyklu rastliny, ako aj na listy a kvety stonky, ktoré sa zberajú bezprostredne pred kvitnutím, na mnohých miestach v Galícii známe ako „cimos“.

Okrúhlica v čerstvom stave sa uvádza na trh v jednotných zásielkach podľa pôvodu a odrody, a to tradične vo zväzkoch s hmotnosťou 0,5 až 1 kg zviazaných rastlinnou stonkou alebo inými materiálmi povolenými v príručke kvality.

Okrúhlica určená na zmrazenie sa pred zmrazením vytriedi, umyje, blanšíruje, prípadne sa nakrája na kúsky a uloží sa do nádob s hmotnosťou a z materiálov, ktoré sa povoľujú v platných právnych predpisoch a ktoré sa výslovne uvádzajú v príručke kvality.

Okrúhlica, ktorá sa uvádza na trh v konzervovanom stave, sa spracúva prirodzeným spôsobom, pričom do nálevu sa pridáva len vriaca voda a bežná soľ, aditíva sa nepridávajú. Takto upravená okrúhlica sa vloží do kovových alebo sklených nádob, pričom ich povolená hmotnosť je uvedená v platných právnych predpisoch a výslovne sa uvádza v príručke kvality.

Organoleptické vlastnosti: Okrúhlica sa nekonzumuje v čerstvom stave. Na to, aby bolo možné túto rastlinu konzumovať, je potrebné nechať ju istý čas variť, pričom dĺžka varu závisí od fenologického vývoja rastliny. Organoleptické vlastnosti sa preto vzťahujú na okrúhlicu pripravenú na spotrebu, to znamená uvarenú, či už spotrebiteľom alebo priemyselne.

Okrúhlica má tieto organoleptické vlastnosti: jasná zelená farba, ktorá nadobúda intenzívnejší odtieň pred zakvitnutím rastliny; mierne kyslá horkastá chuť; mierne vláknitá textúra, ktorá je výraznejšia, ak ide o odrodu s úzkymi listami a so zvýšeným podielom listových stopiek; skôr mäkšia vzhľadom na nízky obsah vláknin.

4.3. Zemepisná oblasť

Pestovateľskú oblasť tvoria všetky obce autonómneho spoločenstva Galícia. Pestovateľská oblasť je zároveň oblasťou spracovania a balenia.

4.4. Dôkaz o pôvode

Chráneným zemepisným označením „Grelos de Galicia“ sa môže označovať len okrúhlica, ktorá sa pestuje v súlade s podmienkami stanovenými v špecifikácii a v príručke kvality, pričom producenti tejto rastliny musia byť zapísaní v príslušnom registri. Takisto sa chráneným zemepisným označením „Grelos de Galicia“ označuje iba okrúhlica, s ktorou sa manipuluje a/alebo ktorá sa spracúva v zariadeniach zapísaných v príslušnom registri.

Všetky fyzické a právnické osoby, ktoré vlastnia majetok zapísaný v týchto registroch, ako aj polia, sklady, priemysel a produkty, podliehajú kontrole a inšpekciám, ktoré uskutočňuje kontrolný orgán s cieľom overiť, či uvedené produkty s chráneným zemepisným označením „Grelos de Galicia“ spĺňajú podmienky uvedené v špecifikácii a v príručke kvality.

4.5. Spôsob výroby

Osivo pochádza z rastlín z ekotypov Santiago a Lugo, a to zo zodpovedajúcich povolených obchodných odrôd „Grelos de Santiago“ a „Globo blanco de Lugo“, ako aj z príslušných skupín odrôd pochádzajúcich z opätovného výsevu v rovnakom poľnohospodárskom podniku alebo na iných pozemkoch zapísaných v registri pozemkov s chráneným zemepisným označením „Grelos de Galicia“. Výsev sa uskutočňuje rozsievaním hrsťami, a to od polovice augusta, pričom dátum závisí od oblasti a od ranosti danej odrody. Zber sa vykonáva ručne, podľa možnosti v častiach dňa, keď je nižšia teplota. S rastlinou je potrebné manipulovať veľmi opatrne, aby sa zabránilo poškodeniu listov, čo by ovplyvnilo jej vzhľad, a okrem toho by mohlo podnietiť vznik mikroorganizmov spôsobujúcich ochorenia. Ak je okrúhlica určená na priemyselné spracovanie, je možné uskutočniť zber aj za pomoci mechanických prostriedkov. Rastlina sa ešte v deň zberu prepraví do skladu alebo dodá spracovateľskému priemyslu, pričom sa pozorne dbá, aby nedošlo k jej poškodeniu.

Spracovanie a balenie produktu je potrebné vykonať vo vymedzenej zemepisnej oblasti, ako si to vyžadujú náročné podmienky manipulácie s produktom a jeho konzervovania. Tieto činnosti sa preto musia vykonať vo vymedzenej zemepisnej oblasti, a to z týchto dôvodov:

— zabránenie zhoršeniu kvality produktu: okrúhlica patrí medzi listovú zeleninu, ktorá v časovom rozmedzí medzi zberom a prepravou na miesto úpravy rýchlo podlieha skaze. V dôsledku straty vody a bunkového rozkladu dochádza k žltnutiu a vädnutiu listov, čím sa znižuje obchodná hodnota produktu. Okrem toho má okrúhlica vďaka vysokému obsahu zlúčenín, ako napríklad glukozinolátov, flavonoidov, vitamínov atď., pridanú hodnotu ako funkčná potravina. Po zbere však tieto aj ďalšie zlúčeniny začínajú rýchlo podliehať skaze, čím dochádza k značnej strate výživnej hodnoty. Konkrétne dochádza k viac ako 50 % strate obsahu vitamínu C v priebehu dvoch dní a v prípade glokozinolátov (protirakovinových zlúčenín) dochádza hneď po zbere k rýchlemu zhoršeniu kvality. Na základe všetkých uvedených skutočností je potrebné vykonať manipuláciu, prepravu, uskladnenie a spracovanie bezprostredne po zbere, v časovom rozmedzí, ktoré neprekročí 24 hodín. Z tohto dôvodu je nevyhnutné čo najviac znížiť vzdialenosti medzi miestom zberu a miestom distribúcie, balenia a/alebo spracovania,

— zabezpečenie vysledovateľnosti a kontroly: zemepisnou oblasťou, ktorá spadá do pôsobnosti kontrolného orgánu, je vymedzená zemepisná oblasť, a to konkrétne autonómne spoločenstvo Galícia. Systém kontroly a vydávania osvedčení umožňuje zaručiť pôvod a vysledovateľnosť tohto produktu za predpokladu, že sa upravuje, spracúva a balí v uvedenej oblasti,

— zachovanie charakteristických vlastností „Grelos de Galicia“ a ich kvality: v autonómnom spoločenstve Galícia má spotreba a spracovanie tohto produktu dlhú tradíciu. Balenie produktu vo vymedzenej zemepisnej oblasti prispieva rozhodujúcou mierou k ochrane osobitných vlastností a ku kvalite produktu „Grelos de Galicia“. Zodpovednosť za kontrolu noriem týkajúcich sa prepravy, spracovania a balenia okrúhlice preto majú producenti a kontrolný orgán chráneného zemepisného označenia. Uvedené skupiny disponujú znalosťami a technológiou potrebnými na správnu manipuláciu s „Grelos de Galicia“.

4.6. Spojenie

Prvé zmienky o začlenení okrúhlice do systému striedania kultúr pochádzajú z 13. storočia a objavujú sa v rôznych mestských spisoch a dokladov o kúpe a predaji usadlostí zaoberajúcich sa pestovaním okrúhlice. Vďaka systému striedania kultúr bolo možné využívať pôdu v plnom rozsahu, a to striedaním letných plodín, okrúhlice a ozimín.

Okrúhlica je vhodná na pestovanie vo vlhkom a miernom podnebí a je odolná voči mrazu. Okrem toho si vyžaduje úrodnú pôdu strednej pevnosti s vysokým obsahom organických látok, ktorá je hlboká, sypká, dobre odvodnená, avšak so zvýšenou hladinou priemernej vlhkosti. Takéto klimatické a pôdne podmienky poskytujú rozsiahle oblasti na území Galície.

Okrúhlica je neoddeliteľnou súčasťou niektorých najtypickejších jedál galícijskej kuchyne, ako napríklad „Caldo“ či „Pote galego“, „Cocido“ a „Lacón con grelos“, a preto dodáva galícijskej kuchyni osobitný charakter, ktorým sa odlišuje od ostatných regiónov.

Existujú početné historické zmienky, ako aj zmienky v oblasti gastronómie, týkajúce sa tejto plodiny a svedčiace o jej dlhej tradícii v galícijskej kultúre. Rôzni autori venujúci sa oblastiam etnografie a gastronómie jednoznačne zvýrazňujú prítomnosť a osobitný charakter okrúhlice v galícijskej kuchyni. Zmienky o nej je možné nájsť v dielach, ktorých autormi sú vychýrený spisovateľ Ramón Otero Pedrayo (Guía de Galicia, 1926), kritik v oblasti gastronómie Ángel Muro (Almanaque y conferencias culinarias, 1890 – 1905) či spisovatelia Emilia Pardo Bazán (La cocina española antigua, 1912), Manuel María Puga y Parga (La cocina práctica, 1905) a Álvaro Cunqueiro (A cociña galega, 1973).

Okrem toho sa tento produkt uvádza ako typická galícijská zelenina v zozname tradičných produktov Španielska (Inventario Español de Productos Tradicionales) vydanom Ministerstvom poľnohospodárstva, rybolovu a výživy v roku 1996.

4.7. Kontrolný orgán

Názov: Instituto Galego da Calidade Alimentaria (INGACAL) Adresa: Rúa Fonte dos Concheiros, 11 bajo. 15703 Santiago de Compostela ESPAÑA Tel.: +34 981540055 Fax: +34 981540018 E-mail: sxca.agri@xunta.es

4.8. Označenie

Okrúhlica uvedená na trh s chráneným zemepisným označením „Grelos de Galicia“ musí po získaní povolenia niesť obchodné označenie, ktoré zodpovedá vlastnej obchodnej značke každého producenta/baliarne. Takisto musí mať označenie prislúchajúce uvedenému CHZO, s alfanumerickým kódom s príslušným očíslovaním, ktoré s úradným logom chráneného zemepisného označenia schválil a vydal kontrolný orgán.

Na obchodnom označení, ako aj na vlastnom chránenom označení, sa musí povinne uviesť výraz Indicación Geográfica Protegida„Grelos de Galicia“ (chránené zemepisné označenie„Grelos de Galicia“).

Na označení je prípadne možné uviesť fenologický stav rastliny, pričom sa rozlišuje medzi „nabizas“ a „cimos“, ako sa uvádza v príslušnej časti venovanej opisu produktu.

Okrem toho je, pokiaľ ide o okrúhlicu podliehajúcu spracovateľským procesom, ktoré sa líšia od podmienok spracovania stanovených v špecifikácii, takisto možné povoliť, že sa na označení uvedie, že produkt sa spracúva spoločne s okrúhlicou s CHZO „Grelos de Galicia“, a to za predpokladu, že surovina spĺňa podmienky stanovené v špecifikácii a normy uvedené v príručke kvality.

(1) Ú. v. EÚ L 93, 31.3.2006, s. 12.